Asof dit nog nie genoeg is nie, is daar in ’n nuwe navorsingstudie, waaraan byna ’n miljoen mense deelgeneem het, bewys dié wat ’n veselryke dieet gevolg het, het ’n skraler kans om aan enige oorsaak te sterf.
Daar is bevind dat 16 persent van dié wat die mees veselryke kos geëet het, ’n laer kans gehad het om te sterf as dié wat die minste vesel geëet het. Hierbenewens was daar ’n 10 persent-daling in sterfte, om watter rede ook al, by die persone wat 10 g meer vesel geëet het. Mense in die Verenigde Koninkryk word tans aangeraai om minstens 18 g vesel per dag in te neem. Die nasionale gesondheidsdiens se webtuiste waarsku dat die meeste mense nie hierdie syfer haal nie.
Die resultate beteken dat ’n mens eintlik moet probeer om meer as dit in te neem, veral aangesien die inname van 10 g so ’n drastiese uitwerking op jou gesondheid kan hê. Eintlik is 10 g vesel nie juis veel nie; dis ’n paar vrugte of groente of semelryke graanvlokkies.
Soos van die naam afgelei kan word, word onoplosbare vesel nie verteer nie. Die heilsaamheid vir die liggaam lê daarin dat dit deur die dermkanaal beweeg sonder dat dit afgebreek word. Dit help dus die ander kos beweeg. Hierdie soort vesel is heilsaam vir die ingewande en vertering. ’n Mens kry dit in growwebrood, neute, sade en semels.
’n Mens kan jou veselinname verhoog deur die volgende te eet: ’n halwe blikkie sousbone bevat 7 g, daar is 3 g in ’n klein, ongeskilde aartappeltjie en 4 g in ’n bakkie volgraanvlokkies. Mielies aan die stronk is ook ’n goeie bron, met 6,3 g per mielie.